Lurcher

***Lurcher*** ialah anjing baka silang yang terhasil daripada pengawanan grehaun atau anjing pemburu penglihatan lain dengan anjing daripada lagi satu jenis seperti anjing gembala atau terier. *Lurcher* bukan "baka"; istilah ini ialah penerang generik bagi kumpulan anjing pelbagai. Ia terkenal kerana setia, pantas, dan serba guna. Selama beratus-ratus tahun, *lurcher* sangat terkait dengan pemburuan haram; pada zaman moden, ia dibela sebagai anjing pemburu atau anjing teman.

## Sejarah
*Lurcher* ialah istilah Inggeris lama untuk anjing baka silang; khususnya, hasil daripada pengawanan anjing pemburu penglihatan dengan anjing daripada lagi satu jenis, biasanya baka pekerja. Istilah ini pertama kali digunakan dengan makna ini pada tahun 1668; perkataan ini dianggap diterbitkan daripada kata kerja *lurch*, yang kelihatanya merupakan bentuk varian bagi *lurk*, yang memaksudkan *menghendap* atau *mencuri*. Kecenderungan untuk "meronta-ronta" dan "memotong" dan bukannya "menyusur" dianggap tidak adil dan sebagai pelanggaran "Undang-undang Cawak".

Di England dari tahun 1389, hak untuk membela anjing daripada sebarang jenis yang digunakan dalam perburuan dibatasi oleh undang-undang kepada mereka yang *layak* dengan memiliki tanah, pegangan, atau pendapatan yang bernilai lebih daripada sepuluh paun setahun; lain kata, kerabat diraja, kebangsawanan, ningrat, dan orang kaya. Undang-undang ini, walaupun berulang kali diubah suai, kekal berkuat kuasa sehingga tahun 1831. Hasilnya, pemburu dan pemburu haram membiakbakakan anjing pemburu penglihatan dengan baka yang dapat menyamarkan susur galur anjing pemburu penglihatannya, kerap di bawah lapis bulu kasar tebal, sambil menambahkan kebolehan lain termasuk kecerdasan, stamina, atau kelajuan belok. Anjing yang terpilih untuk ini dapat menjadi anjing ladang tersedia, yang kerap *collie* atau terier.

Pada abad kesembilan belas, perkataan itu digunakan untuk menerangkan sesetengah grehaun rantauan berbulu kasar, yang dilarang daripada pertandingan oleh kelab-kelab *[[coursing]]* seperti Swaffham dan Newmarket, kerana tanggapan bahawa anjing ini memotong "giliran" untuk membunuh dan bukannya mengerjakan kelinci untuk mendapatkan mata.

## Perihal
*Lurcher* ialah silangan, yang pada umumnya antara anjing pemburu penglihatan dengan baka anjing pekerja. Pada umumnya, tujuan silangan adalah untuk menghasilkan anjing pemburu penglihatan dengan lebih kecerdasan, haiwan pintar yang sesuai untuk pemburuan haram arnab, kelinci, dan burung buruan. Lama-kelamaan, pemburu haram dan pemburu sah mendapati bahawa penyilangan baka tertentu dengan anjing pemburu penglihatan menghasilkan anjing yang lebih sesuai untuk tujuan ini, dengan adanya kombinasi kelajuan dan kecerdasan *lurcher*. Pada zaman lebih terkini, penyilangan baka anjing pemburu penglihatan berlainan antara satu sama lain (cth. grehaun dengan *[[saluki]]*) telah menjadi lebih lazim. Anjing ini secara tradisional dipanggil *[[longdog]]* tetapi kini "*lurcher*" digunakan untuk anjing ini juga.

## Kegunaan
*Lurcher* dibiakbakakan secara tradisional di England untuk membantu pemburu haram dalam pemburuan arnab dan kelinci. Di seluruh dunia, ia dibela sebagai anjing sukan dan haiwan peliharaan keluarga, atau untuk bertanding dalam sukan seperti *[[lure coursing]]* dan perlumbaan anjing. Di Amerika Syarikat, ia mungkin bertanding dalam acara *lure coursing* melalui AKC dan UKC. Baka silang tidak didaftarkan dan diiktiraf secara formal oleh mana-mana kelab kenel utama. Di Amerika Utara, Canadian Kennel Club boleh melucutkan hak daripada anggota kelab jika telah terbukti membiakbakakan mana-mana baka seperti dalam pewujudan *lurcher*; di Amerika Syarikat, *lurcher* boleh didaftarkan dengan North American Lurcher and Longdog Association.

## Catatan

## Rujukan

## Bibliografi
* 

## Bacaan lanjut
* 
* 
* 
* 
* 
* 
* 
*